ກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 8 ສະໄໝທີ IX
ຂປລ. ກອງປະຊຸມຄົບຄະນະ ຂອງຄະນະບໍລິຫານງານສູນກາງພັກຄັ້ງທີ 8 ສະໄໝທີ IX ໄດ້ດຳເນີນແຕ່ວັນທີ 2-11 ມິຖຸນາ 2014 ພາຍໃຕ້ການ ເປັນປະທານ ຂອງ ສະຫາຍ ຈູມມາລີ ໄຊຍະສອນ ເລຂາທິການໃຫຍ່ ຄະນະບໍລິຫານງານສູນກາງພັກ.
ກອງປະຊຸມຄົບຄະນະໃນຄັ້ງນີ້ີ ໄດ້ດຳເນີນໄປໃນສະພາບສາກົນ ແລະ ພາກພື້ນມີການຜັນແປໄປຢ່າງໄວວາ ແລະ ສະຫລັບສັບຊ້ອນ, ສະພາບພາຍ ໃນປະເທດ ເຖິງມີບາງດ້ານພົບຄວາມຫຍຸ້ງຍາກກໍຕາມ, ແຕ່ທົ່ວພັກ, ທົ່ວກອງທັບ ແລະ ທົ່ວປວງຊົນລາວທັງຊາດ ໄດ້ສືບຕໍ່ຕັ້ງໜ້າສຸມໃສ່ຈັດຕັ້ງ ຜັນຂະຫຍາຍມະຕິກອງປະຊຸມໃຫຍ່ຄັ້ງທີ IX ຂອງພັກ ແລະ ແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ VII ໂດຍສະເພາະ ແມ່ນສຸມໃສ່ປະຕິບັດແຜນພັດທະນາ ເສດຖະກິດ-ສັງຄົມ ສົກປີ 2013-2014 ເປັນຕົ້ນ ແມ່ນແກ້ໄຂຄວາມຫຍຸ້ງຍາກຂອງເສດຖະກິດມະຫາພາກ, ເງິນເດືອນ, ການຂາດດຸນງົບປະມານ ແລະ ອື່ນໆ ໂດຍຕິດພັນຢ່າງແໜ້ນແຟ້ນກັບຂະບວນການແຂ່ງຂັນ ”ຮັກຊາດ ແລະ ພັດທະນາ” ຊຸກຍູ້ວຽກງານ 3 ສ້າງ, ຂະບວນການສ້າງຜົນງານຂ່ຳນັບຮັບຕ້ອນກອງປະຊຸມໃຫຍ່ 3 ຂັ້ນ ແລະ ວັນສຳຄັນທາງປະຫວັດສາດຂອງພັກ, ຂອງຊາດຢ່າງເປັນຂະບວນ ຟົດຟື້ນ.
ກອງປະຊຸມຄົບຄະນະບໍລິຫານງານສູນກາງພັກໃນເທື່ອນີ້ ໄດ້ປຶກສາຫາລືວຽກງານຮອບດ້ານ, ລົງເລິກຕີລາຄາການປະຕິບັດແຜນພັດທະນາເສດຖະກິດ- ສັງຄົມ 6 ເດືອນຕົ້ນປີ ແລະ ວຽກງານຈຸດສຸມໃນ 6 ເດືອນທ້າຍສົກປີ 2013-2014 ແລະ ໄດ້ໃຫ້ທິດຊີ້ນຳຕໍ່ແຜນການວຽກງານສົກປີ 2014-2015, ໃຫ້ທັດສະນະ ແລະ ທິດຊີ້ນຳຕໍ່ຮ່າງລາຍງານ ການເມືອງກອງປະຊຸມໃຫຍ່ຄັ້ງທີ X ຂອງພັກ, ຮ່າງແຜນຍຸດທະສາດຮອດປີ 2025 ແລະ ວິໄສທັດ ຮອດປີ 2030 ຕໍ່ຮ່າງ ແຜນການ 5 ປີ ຄັ້ງທີ VIII ຂອງລັດ. ພ້ອມກັນນັ້ນ, ກອງປະຊຸມຍັງໄດ້ດຳເນີນການສຳຫລວດການນຳພາລວມຂອງ ສູນກາງ ແລະ ການປະຕິບັດໜ້າທີ່, ຄວາມຮັບຜິດຊອບການເມືອງຂອງສະຫາຍກຳມະການສູນກາງພັກ ໃນໄລຍະ 1 ປີຜ່ານມາ. ກອງປະຊຸມຍັງໄດ້ເປັນເອກະ ພາບ ແລະ ຕີລາຄາວ່າ ໃນໄລຍະ 1 ປີຜ່ານມາ ເຖິງວ່າສະພາບການສາກົນ ແລະ ພາກພື້ນມີການຜັນແປໄປຢ່າງສັບສົນ ແລະ ສະຫລັບສັບຊ້ອນ, ສະພາບການປ່ຽນແປງດິນຟ້າອາກາດ, ໄພທຳມະຊາດ, ໂລກລະບາດເກີດຂຶ້ນຢ່າງຕໍ່ເນື່ອງ ຊຶ່ງໄດ້ສົ່ງຜົນກະທົບທາງລົບຕໍ່ປະເທດເຮົາບໍ່ໜ້ອຍ, ແຕ່ດ້ວຍຈິດໃຈບຸກບືນ ຜ່ານຜ່າຄວາມຫຍຸ້ງຍາກ, ເຊີດຊູຄວາມສາມັກຄີເປັນເອກະພາບພາຍໃນພັກ ແລະ ຂອງທົ່ວປວງຊົນ ໂດຍສົມທົບແໜ້ນກັບການ ສະໜັບສະໜູນຈາກປະເທດເພື່ອນມິດ ແລະ ອົງການຈັດຕັ້ງສາກົນຕ່າງໆ, ອັນໄດ້ເຮັດໃຫ້ວຽກງານພັດທະນາ ເສດຖະກິດ-ສັງຄົມ ຂອງປະເທດເຮົາ ຍັງສືບຕໍ່ຂະຫຍາຍຕົວຢ່າງຕໍ່ເນື່ອງໃນລະດັບ 7,6%, ລວມຍອດຜະລິດຕະພັນພາຍ ໃນສະເລ່ຍຕໍ່ຫົວຄົນເທົ່າກັບ 1.692 ໂດລາສະຫະລັດ, ອັດຕາ ຄອບຄົວທຸກຍາກຫລຸດລົງຍັງເຫລືອ 10,6% ຂອງຄອບຄົວ ໃນທົ່ວປະເທດ; ຊີວິດການເປັນຢູ່ຂອງປະຊາຊົນເຮົາໄດ້ຮັບການປົວແປງດີຂຶ້ນ, ປະເທດ ເຮົາສືບຕໍ່ມີສະຖຽນລະພາບທາງດ້ານການເມືອງຢ່າງໜັກແໜ້ນ, ສັງຄົມມີຄວາມເປັນລະບຽບຮຽບຮ້ອຍ, ບົດບາດອິດທິພົນຂອງປະເທດເຮົາໄດ້ຮັບ ການຍົກສູງເດັ່ນຂຶ້ນກວ່າເກົ່າ.
ແຕ່ຄຽງຄູ່ກັບຜົນສຳເລັດທີ່ກ່າວມານັ້ນ, ປະເທດພວກເຮົາກໍຍັງມີຫລາຍບັນຫາທີ່ຈະຕ້ອງໄດ້ເອົາໃຈໃສ່ ເປັນຕົ້ນ ຄວາມຫຍຸ້ງຍາກທາງດ້ານການເງິນ-ງົບປະມານ, ການເກັບລາຍຮັບເຂົ້າງົບປະມານບໍ່ໄດ້ຕາມແຜນການ, ການຄຸ້ມຄອງ-ດັດສົມຕໍ່ລາຄາສິນຄ້າໃນທ້ອງຕະຫລາດ ຍັງບໍ່ທັນໄດ້ຮັບການ ແກ້ໄຂເທົ່າທີ່ຄວນ, ການແກ້ໄຂຄວາມທຸກຍາກ, ການຜະລິດເປັນສິນຄ້າຂອງປະຊາຊົນຍັງບໍ່ທັນເປັນຂະບວນທີ່ແຂງແຮງຕໍ່ເນື່ອງແທ້; ການປັບປຸງ ຄວາມສັກສິດ ແລະ ປະສິດທິພາບຂອງການຄຸ້ມຄອງລັດ-ຄຸ້ມຄອງສັງຄົມ ມີຫລາຍດ້ານບໍ່ທັນໜັກແໜ້ນເຂັ້ມແຂງ; ການແກ້ໄຂບັນດາປະກົດການ ຫຍໍ້ທໍ້ໃນສັງຄົມຍັງບໍ່ທັນມີຄວາມຄືບໜ້າພໍເທົ່າໃດ ແລະ ອື່ນໆ.
ບົນຈິດໃຈດັ່ງກ່າວ, ກອງປະຊຸມໄດ້ໃຫ້ທິດຊີ້ນຳ ສຳລັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ 6 ເດືອນທ້າຍປີ 2013-2014 ແລະ ທິດທາງວຽກງານໃນປີ 2014-2015 ກໍຄືການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ IX ຂອງພັກ ແລະ ແຜນພັດທະນາເສດຖະກິດ-ສັງຄົມແຫ່ງ ຊາດ 5 ປີ ຄັ້ງທີ VII ໃນໄລຍະມ້ວນທ້າຍໃຫ້ມີຜົນສຳເລັດ ຊຶ່ງອັນລວມຍັງແມ່ນການຮັບປະກັນໃຫ້ປະເທດຊາດ ມີສະຖຽນລະພາບທາງດ້ານການ ເມືອງຢ່າງໜັກແໜ້ນ; ສັງຄົມມີຄວາມສະຫງົບ ແລະ ເປັນລະບຽບຮຽບຮ້ອຍ, ສືບຕໍ່ຍູ້ແຮງການເຕີບໂຕທາງການເສດຖະກິດໃຫ້ຂະຫຍາຍຕົວໃນຈັງ ຫວະໝັ້ນທ່ຽງ ແລະ ຕໍ່ເນື່ອງ ໄປຕາມທິດພັດທະນາແບບຍືນຍົງ, ຕິດພັນກັບບັນດາຄາດໝາຍສະຫັດສະວັດດ້ານການພັດທະນາ, ສືບຕໍ່ບຸກ ທະລຸເຂົ້າໃສ່ການຜະລິດເປັນສິນຄ້າ, ແກ້ໄຂຄວາມທຸກຍາກຂອງປະຊາຊົນ ຕິດພັນກັບການຈັດຕັ້ງປະຕິບັດວຽກງານ 3 ສ້າງ. ພ້ອມກັນນັ້ນ, ກໍເອົາ ໃຈໃສ່ເຮັດໃຫ້ເສດຖະກິດມະຫາພາກກັບຄືນສູ່ສະພາບປົກກະຕິໂດຍໄວ ແລະ ແກ້ໄຂປະກົດການຫຍໍ້ທໍ້ໃນສັງຄົມກໍຄືກົງຈັກ ແຕ່ລະຂັ້ນດ້ວຍຈິດໃຈສືບ ຕໍ່ບຸກທະລຸທັງ 4 ດ້ານໃຫ້ແຂງແຮງ ແລະ ເປັນຮູບປະທຳ; ເພີ່ມທະວີຄວາມສັກສິດ, ເຂັ້ມງວດໃນການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ດ້ວຍກົດໝາຍ; ເສີມຂະຫຍາຍມູນເຊື້ອສາມັກຄີເປັນປຶກແຜນຂອງທົ່ວປວງຊົນລາວ, ປະກອບສ່ວນຢ່າງຕັ້ງໜ້າເຂົ້າໃນການຈັດຕັ້ງປະຕິບັດຂະບວນ ການແຂ່ງຂັນ ”ຮັກຊາດ ແລະ ພັດທະນາ”; ສ້າງເງື່ອນໄຂອຳນວຍໃຫ້ແກ່ການກະກຽມສະເຫລີມສະຫລອງສອງວັນປະຫວັດສາດ ໃນປີ 2015 ແລະ ກະກຽມກອງປະຊຸມໃຫຍ່ຄັ້ງທີ x ຂອງພັກ ໃຫ້ກາຍເປັນຂະບວນການຂອງມະຫາຊົນຢ່າງກວ້າງຂວາງ.
ກອງປະຊຸມຄົບຄະນະບໍລິຫານງານສູນກາງພັກ ໄດ້ຮຽກຮ້ອງມາຍັງພະນັກງານ, ສະມາຊິກພັກ, ທະຫານ, ຕຳຫລວດ, ປະຊາຊົນທຸກເຜົ່າ, ທຸກຊັ້ນຄົນ, ທຸກສາຂາອາຊີບ ຈົ່ງເພີ່ມທະວີຄວາມສາມັກຄີເປັນຈິດໜຶ່ງໃຈດຽວ, ຫັນຄວາມເສົ້າໂສກໃຫ້ກາຍເປັນພະລັງ, ເສີມຂະຫຍາຍນ້ຳໃຈຮັກຊາດ, ຮັກລະບອບໃໝ່, ຄວາມດຸໝັ່ນຂະຫຍັ່ນພຽນ, ສຸມສະຕິປັນຍາ ແລະ ຫົວຄິດປະດິດສ້າງເຂົ້າໃສ່ພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ, ເຮັດໃຫ້ທົ່ວປະເທດສືບຕໍ່ມີສະຖຽນລະພາບທາງດ້ານການເມືອງອັນໜັກແໜ້ນ, ເສດຖະກິດ-ສັງຄົມ ໄດ້ຮັບການຂະຫຍາຍຕົວຢ່າງຕໍ່ເນື່ອງ ແລະ ໝັ້ນທ່ຽງ, ເຮັດໃຫ້ຊີວິດການເປັນຢູ່ຂອງປະຊາຊົນມີການຫັນປ່ຽນດີຂຶ້ນ; ສຳເລັດການປະຕິບັດມະຕິກອງປະຊຸມໃຫຍ່ຄັ້ງທີ IX ຂອງພັກ ແລະ ກ້າວໄປສູ່ກອງ ປະຊຸມໃຫຍ່ ຄັ້ງທີ X ຂອງພັກຢ່າງມີໄຊ./.
ກັບສາລະບານ